Opwindende debuut: Pelgrimshoop – Ronel Nel | Alta Cloete
← Nuut van Santie van der Merwe: Ver in die wêreld, Kittie	INTERNASIONALE DEURBRAAK VIR JACO JACOBS →	Opwindende debuut: Pelgrimshoop – Ronel Nel	26
’n Heerlike karakterroman, gebaseer op feite
Dit gebeur selde dat iemand ’n nuwe perspektief kan oopskryf op ’n ou tema. Die roman slaag daarin, deels deur feite uit ons eie geskiedenis en deels deur die skrywer se gesin se verlede, en ’n storie daarvan te maak.
Die hoofkarakter, Hannah de Witt kom uit ’n half-Joods, half-Afrikaanse familie van Pretoria af op die fiktiewe dorpie Pelgrimshoop in die Laeveld aan. Dit is 1956, nie ’n maklike tyd vir mense soos Hannah wat andere aanvaar vir wie hulle is en haar nie aan die vooroordele van haar tyd steur nie.
Sy het hierheen gekom as leermeesteres van ’n ryk perdeboer, genaamd Elias Bart. Hy is aanvanklik vir haar ’n enigma. Hy is nors en terughoudend, maar dit is ’n skans waaragter hy sy groot geheim bewaar, besef Hannah mettertyd. Terwyl sy vir hom die skatkis van wetenskap, musiek en die letterkunde ontsluit, leer sy op haar beurt van hom wat dit beteken om verknog te wees aan die grond en diere, van wat dit beteken om net ’n paar mense aan jou kant te hê in die aangesig van brutale vyandigheid van die kleindorpse gemeenskap. En in Elias leer sy wat liefde is en hoe versigtig dit hanteer moet word.
Hoewel die roman in 1956 afspeel, is die kwessies soos blinde vooroordeel jeens alles wat “anders” is vandag nog net so relevant.
Chanette Paul sê van Pelgrimshoop: “Dis ŉ pragtige verhaal vertel in ŉ interessante skryfstyl. Dis die soort verhaal wat baie relevant is vir ons tydsgees. Dis inherent ŉ liefdesverhaal maar ook meer as dit. Dit gee ’n beeld van die tyd waarin dit afspeel.”
Jeanette Ferreira oor Pelgrimshoop: “Wie in 2017 oor apartheid wil skryf, moet weliswaar weet dat hy/sy ’n oorontginde tema aanpak en dat die roman dus veel meer moet blootlê as die onlogiesheid en onreg van apartheid. Ek meen die roman slaag daarin omdat dit ook sake soos ongeletterdheid, blinde vooroordeel jeens alles wat “anders” is (godsdiens, kultuur, ontwikkeling), die algemene geestesgesteldheid in hierdie periode, en die ware goedheid van eenvoudige, opregte mense uitbeeld. Daarbenewens skep dit ’n aangenaam ouwêreldse atmosfeer in die Laeveld van daardie tyd.”
Ronel Nel het ’n digbundel op haar kerfstok: en die here het foto’s geneem oor vanderbijlpark, uitgegee deur Protea Boekehuis, en was op die kortlys vir die Ingrid Jonker-prys. Sy het haar MA in kommunikasie en joernalistiek deur Boston Universiteit in die VSA behaal. Nel skryf sedert 1988 voltyds as vryskutjoernalis vir publikasies soos De Kat, Insig, Beeld, Taalgenoot, Rapport, Weg!, Wegbreek, Sawubona en Getaway. Sy is tans verantwoordelik vir rooi rose se boeke-, kuns- en vermaakafdeling. Sy is ook ’n gereelde rubriekskrywer vir Beeld-koerant en het drie kinderboeke vir die Departement van Onderwys geskryf.
Pelgrimshoop is by toonaangewende handelaars asook direk by LAPA Uitgewers beskikbaar. Kontak LAPA by 012 401 0700 of besoek ons webblad: www.lapa.co.za
Nel is beskikbaar vir onderhoude.
Persvrystelling – LAPA
Posted by Alta Cloete op 26/03/2017 in Boeke, Lees, Liefdesverhale, Skrywers, Suid-Afrika
Sleutelwoordw: Afrikaans, apartheid, historiese romans, liefdesromans, liefdesverhale, Ronel Nel	← Nuut van Santie van der Merwe: Ver in die wêreld, Kittie	INTERNASIONALE DEURBRAAK VIR JACO JACOBS →	Lewer kommentaar Kanselleer die reaksie	Tik jou kommentaar hier...
Reader appreciation awardVorige skryfsels	Fibromyalgia: 'n Nuwe siekte van ons tyd?	TROTS SUID-AFRIKAANS!	'n Lewe sonder diere? Nooit!	Wals met Matilda - Dan Sleigh	Kry ‘n mens nog rolmodelle?	PLESIERIGE AANHALINGS	Troos (Woorde met krag 9)	Die rugby-ding ...	Gesonde groentesop!	VERHOUDINGS	Kategorieë	Aanhalings